钦定古今图书集成/明伦汇编/官常典/第683卷 > 曹辅
## 钦定古今图书集成/明伦汇编/官常典/第683卷 > 曹辅

按《宋史》本传：“辅字载德，南剑州人，第进士。政和二年，
以通仕郎中问学兼茂科，历秘书省正字。自政和后，
帝多微行，乘小轿子，数内臣导从，置行幸局，局中以
帝出日谓之有排当。”次日未还，则传旨称疮痍，不坐
朝。始民间犹未知，及蔡京谢表有轻车小辇七赐临
幸。自是邸报闻四方，而臣僚阿顺莫敢言。辅上疏略
曰：“‘‘陛下厌居法宫，时乘小舆，出入廛陌之中，郊坰之
外，极游乐而后反。道涂之言，始犹有忌，今乃谈以为
帝，某日由某路适某所，某时而归’。又云：舆饰可辨而
辟’。臣不意陛下当宗庙社稷付托之重，玩安忽危，一
至于此。夫君之与民，本以人合，合则为腹心，离则为
楚、越，畔服之际，在于斯须，甚可畏也！”昔者仁祖视民
如子，悯然惟恐或伤。一旦宫闱不禁，卫士辄逾禁城，
几触宝瑟。荷天之休，帝躬保佑。俚语有之，“盗憎主人，
主人何负于盗哉？”况今革冗员，斥滥奉，去浮屠，诛胥
吏，蚩愚之民，岂能一一引咎安分？万一？当乘舆不戒
之初，一夫不逞，包藏祸心，发蜂虿之毒，奋兽穷之计，
虽神灵垂护，然亦损威伤重矣。又况有臣子不忍言
者，可不戒哉！臣愿陛下身居高拱，渊默雷声，临之以
穹昊至高之势，行之以日月有常之度。及其出也，太
史择日，有司除道，三卫百官，以前以后。若曰省烦约
费，以便公私，则临时降旨，存所不可阙，损所未尝用。
虽非祖宗旧制，比诸微服晦迹，下同臣庶，堂陛陵夷，
民生“奸望，不犹愈乎！”上得疏，出示宰臣，令赴都堂审
问。太宰余深曰：“辅小官，何敢论大事？”辅对曰：“大官不
言，故小官言之。官有大小，爱君之心则一也。”少宰王
黼阳顾左丞张邦昌、右丞李邦彦曰：“有是事乎？”皆应
以不知。辅曰：“兹事虽里巷细民无不知，相公当国，独
不知邪？曾此不知，焉用彼相。”黼怒其侵己，令吏从辅
受辞。辅操笔曰：“区区之心，一无所求，爱君而已。”退待
罪于家。黼奏不重责辅，无以息浮言，遂编管郴州。辅
将言知必获罪，召子绅来，付以家事，迺闭户草疏。夕
有恶鸟鸣屋极，声若纺轮，心知其不祥，弗恤也。处郴
六年，黼当国，不得移，辅亦怡然不介意。靖康元年，召
为监察御史，守殿中侍御史，除左谏议大夫、御史中
丞。不旬日，拜延康殿学士、签书枢密院事。未几，免签
书。金人围汴都，要亲王大臣出盟，辅与尚书左丞冯
澥出使粘罕军。康王开元帅府于相州，金人请钦宗
诏召之，乃遣辅往。迓至曹州，不见而复，遂从二帝留
金军中。张邦昌请归辅，辅归，乞奉祠，邦昌不从。康王
次南京，邦昌遣辅来见。康王即位，辅仍旧职。未几卒。
诏厚恤其家。